RESOLUCIÓN do 18 de xuño de 2004, da Delegación Provincial da Coruña, pola que se dispón o rexistro, o depósito e a publicación, no Diario Oficial de Galicia, do convenio colectivo de Senax UTE 2 (Maessa-Lainsa).
CONSELLERÍA DE ASUNTOS SOCIAIS, EMPREGO E RELACIÓNS LABORAIS — III. OUTRAS DISPOSICIÓNS — 14/07/2004

Visto o expediente do convenio colectivo de Senax UTE 2 (Maessa-Lainsa) (código convenio 1504082), que tivo entrada nesta delegación provincial o día 11-6-2004, e subscrito pola parte económica pola empresa e pola parte social polo delegado de persoal o día 26-5-2004, de conformidade co disposto no artigo 90.2º e 3º do Real decreto lexislativo 1/1995, do 24 de marzo, polo que se aproba o texto refundido da Lei do Estatuto dos traballadores, no Real decreto 1040/1981, do 22 de maio, sobre rexistro e depósito de convenios colectivos de traballo, e no Real decreto 2412/1982, do 24 de xullo, sobre traspaso de funcións e servizos da Administración do Estado á
Comunidade Autónoma de Galicia en materia de traballo, esta delegación provincial
ACORDA:
Primeiro.-Ordenar a súa inscrición no libro rexistro de convenios colectivos de traballo, existente nesta delegación provincial, e a notificación ás representacións económica e social da comisión negociadora.
Segundo.-Ordenar o depósito do citado acordo no Servizo de Relacións Laborais, Sección de Mediación, Arbitraxe e Conciliación.
Terceiro.-Dispor a súa publicación no Diario Oficial de Galicia.
A Coruña, 18 de xuño de 2004.
Cristina Azpilcueta González
Delegada provincial da Coruña
Artigo 1º.-Ámbito funcional.
Este convenio colectivo será de aplicación ao persoal de UTE Maessa-Lainsa, dedicado á limpeza industrial da central térmica de Endesa nas Pontes de García Rodríguez.
Artigo 2º.-Ámbito temporal.
O convenio terá vixencia desde o 1 de xaneiro de 2004 até o 31 de decembro de 2004.
Quedará automaticamente denunciado a partir do día 1 de novembro de 2004, podéndose iniciar a partir desa data a negociación dun novo convenio.
Será prorrogado en todos os seus conceptos en canto non se logre un acordo expreso nas novas negociacións.
Artigo 3º.-Vinculación á totalidade.
As condicións establecidas neste convenio forman un todo orgánico indivisible e para efectos da súa aplicación práctica serán consideradas globalmente en cómputo anual, sen que caiba a aplicación illada dalgunha das súas partes.
Artigo 4º.-Absorción e compensación.
As retribucións establecidas neste convenio compensan e absorben todas as existentes até o momento da súa entrada en vigor, calquera que for a natureza ou a orixe delas.
Os aumentos de retribucións que se puderen producir no futuro por disposicións legais de xeral aplicación soamente poderán afectar as pactadas neste convenio cando, consideradas en cómputo anual, superen estas.
En caso contrario, serán absorbidas ou compensadas por estas últimas, subsistindo este convenio nos seus propios termos e sen modificación ningunha nos seus conceptos, módulos e retribucións.
Artigo 5º.-Comisión mixta de interpretación.
Para a correcta interpretación e vixilancia do convenio crearase unha comisión mixta de interpretación formada polo comité de empresa e a representación da empresa que tomou parte nas deliberacións. A comisión será presidida por quen ela designe en cada sesión, tendo en conta que o cargo
recaerá unha vez en cada unha das dúas representacións.
A comisión reunirase no prazo máximo de quince días desde a súa convocatoria e cantas veces sexa mester para resolver os problemas referentes á aplicación e interpretación do convenio, tendo as súas resolucións carácter vinculante.
Artigo 6º.-Xornada laboral.
A xornada laboral será de 38 horas semanais de traballo efectivo, distribuídas da seguinte forma:
Xornada continuada: luns a mércores de 7.00 a 15.00 horas.
Xoves e venres de 7.00 a 14.0 horas.
Xornada partida: luns a mércores de 8.30 a 13.15 e de 14.45 a 18.00 horas.
Xoves e venres de 8.30 a 13.15 e 14.45 a 17.00 horas.
O persoal en xornada partida pasará a xornada continuada durante o período de 15 de xuño a 14 de setembro.
O persoal a xornada continuada disporá de 20 minutos de descanso para bocadillo, que terá a consideración de tempo traballado.
Os traballadores afectados por este convenio disporán de 15 minutos á saída do traballo para se asearen.
Se durante a vixencia deste convenio se reducise a xornada semanal de Endesa (As Pontes de García Rodríguez), e sempre que esta non sexa inferior a 37 horas semanais, adaptaríase a xornada conforme tal redución.
Artigo 7º.-Retén de garda.
Aos sábados, domingos e festivos haberá un retén de persoal de garda, nomeado pola empresa, caso de non existiren voluntarios suficientes, con horario de 7.00 a 13.00 horas e descanso aos luns e martes.
Por cada sábado, domingo ou festivo traballado percibirán unha prima segundo a táboa salarial anexa, ben que poderán optar por percibir a prima e dous días de descanso ou soamente tres días de descanso. O terceiro día de descanso cobrarase da mesma forma que un dos outros dous.
Artigo 8º.-Vacacións.
Todo o persoal desfrutará dunhas vacacións anuais retribuídas de 32 días naturais. Os maiores de 50 anos desfrutarán de 33 días.
Estas vacacións distribuiranse de tal forma que en todo momento estean a traballar na C.T. das Pontes de García Rodríguez un mínimo de 17 persoas (60% do cadro de persoal).
A retribución será a do salario real correspondente á xornada ordinaria, exceptuando os complementos de distancia e transporte. Empresa e comité confeccionarán un calendario de vacacións procurando
que todos os traballadores as desfruten entre o 15 de xuño e o 15 de setembro.
Os traballadores que se incorporen á empresa ao longo do ano desfrutarán a parte proporcional de vacacións que lles correspondan. Obrigatoriamente se desfrutarán dentro do ano natural, non podendo ser compensadas en metálico nin acumuladas para anos sucesivos.
Artigo 9º.-Licencias retribuídas.
O traballador, avisando coa debida anticipación e posterior xustificación, terá dereito a licenzas retribuídas nos seguintes supostos:
a) 15 días naturais en caso de matrimonio.
b) 5 días por enfermidade grave de familiar de primeiro grao. Asimílase a primeiro grao á parella con quen se conviva.
c) 4 días por falecemento de familiar en primeiro grao.
2 días por falecemento de familiar en segundo grao.
1 día por falecemento de familiar en terceiro grao.
d) 6 días por nacemento de fillo.
e) 1 día por traslado de domicilio habitual.
f) Ao desfrute dos permisos necesarios para concorrer a exames, cando se cursen estudos para a obtención dun título académico ou profesional.
g) Ao tempo imprescindible para recibir asistencia sanitaria, debendo de xustificarse adecuadamente o tempo de permanencia. O traballador terá dereito ao cobramento dos complementos polo tempo que xustifique de permanencia en consulta.
h) Polo tempo indispensable para o cumprimento dun deber inescusable de carácter público e persoal.
i) 1 día para a renovación do permiso de conducir.
j) 1 día para a renovación do DNI.
k) 1 día para o recoñecemento médico anual.
Artigo 10º.-Salario base.
O salario base é o que se establece para cada categoría na táboa salarial anexa. O salario base devéngase por día natural.
Artigo 11º.-Antigüidade.
O complemento persoal por antigüidade consistirá en tres bienios do 5% do salario base e posteriores quinquenios do 7% do salario base. Respectarase o establecido no Decreto lexislativo 1 de 24-3-1995 que aproba o texto refundido da Lei do Estatuto dos traballadores.
Artigo 12º.-Pagas extraordinarias.
Todo traballador afectado por este convenio terá dereito a percibir 2 pagas extraordinarias cuxo importe será segundo a táboa salarial anexa, ou a parte proporcional ao tempo traballado segundo o seu período de devengo. Estas pagas denominaranse de verán e Nadal.
A paga de verán devengarase proporcionalmente ao tempo traballado no primeiro semestre e farase efectiva como máximo no día 20 de xullo.
A paga de Nadal devengarase proporcionalmente ao tempo traballado no segundo semestre e farase efectiva como máximo o día 20 de decembro.
Artigo 13º.-Participación nos beneficios.
Coa nómina do mes de febreiro percibirase unha gratificación por participación nos beneficios consistente na cantidade que figura na táboa salarial anexa.
Devengarase do día 1 de xaneiro ao 31 de decembro, proporcionalmente ao tempo traballado.
Artigo 14º.-Complemento de actividade.
Percibirase para cada categoría, segundo a táboa salarial anexa e por día efectivo de traballo.
Artigo 15º.-Complemento de transporte e distancia.
Por día efectivo de traballo percibirase o complemento extrasalarial denominado complemento de transporte e distancia, na contía establecida na táboa salarial anexa.
Artigo 16º.-Complemento de nocturnidade.
O traballador que realice a súa xornada de traballo entre as 22.00 e as 6.00 horas, percibirá en concepto de nocturnidade a cantidade establecida na táboa salarial anexa, por xornada efectivamente traballada.
Artigo 17º.-Complemento tóxico, penoso e perigoso.
Pola excepcional toxicidade, penosidade e perigosidade que concorra en determinados postos de traballo percibirase un complemento na contía establecida na táboa salarial anexa, por xornada efectivamente traballada. Aboarase a parte proporcional no que exceda de 8 horas.
Percibirase o complemento nos seguintes traballos:
-Limpeza interior do silo de cinzas.
-Conduto de gases de saída e circulación.
-Limpeza interior de caldeira.
-Manta e alimentadores.
-Colectores e precipitadores.
-Prequentadores.
Así como en todos aqueles de que legalmente se determine o dereito á súa percepción.
Artigo 18º.-Complemento de instrumentación.
O persoal que realice traballos de instrumentación percibirá por cada xornada de traballo un complemento que será equiparable ao complemento de pistola, segundo a táboa salarial anexa.
Artigo 19º.-Complemento de central.
Percibirase para cada categoría, segundo a táboa salarial anexa e por día de traballo.
Artigo 20º.-Complemento de pistola.
Por día efectivamente traballado con pistola de auga a presión percibirase un complemento segundo a táboa salarial anexa.
O seguintes traballos equipararanse, para efectos económicos, ao manexo de pistola de auga a presión:
-Aspiración de caldeira.
-Aspiración con equipamento Munkebo.
-Pistoleado con hidrolimpadora de presión.
Artigo 21º.-Complemento de varredora e outros complementos.
Os peóns que manexen varredoras automóbiles percibirán por día efectivo de traballo en tal posto un complemento segundo a táboa salarial anexa.
Os traballos realizados nos postos denominados planta 2 de trituración, pozo de trituración, galerías (desde trituración a planta 6, e desde trituración a separación magnética), varanda de control, gorros chinos de cinza e cintas transversais de parque de carbóns devengarán un complemento por día traballado segundo a táboa salarial anexa.
Pola excepcional toxicidade, o complemento devengado na planta 6 será, segundo a táboa salarial anexa, por día traballado.
Artigo 22º.-Traballos especiais e paradas programadas.
22.1. Caldeiras.
Os traballos especiais de caldeira realizaranse sen interrupción en dúas quendas de traballo diarias. Pola limpeza interior da caldeira completa percibirase unha prima segundo a táboa salarial anexa, ou a parte proporcional ao tempo traballado na limpeza. Independentemente, percibirase o complemento de tóxico, penoso e perigoso.
22.2. Chemineas.
Establécese unha prima na contía segundo a táboa salarial anexa por todos os conceptos. Se a limpeza se realizar fóra da xornada ordinaria, pagaranse as horas extras que correspondan.
22.3. Manta e alimentadores.
Establécese unha prima na contía segundo a táboa salarial anexa por operario e servizo completo.
22.4. Colectores e condutos de gases de saída e circulación.
Establécese unha prima na contía segundo a táboa salarial anexa por todos os conceptos. No caso dos condutos a prima será por día completo traballado.
22.5. Precipitadores.
Establécese unha prima na contía establecida na táboa salarial anexa, por liña completa realizada.
Artigo 23º.-Horas extraordinarias.
23.1. Horas extraordinarias habituais: supresión.
23.2. Horas extraordinarias exixidas pola necesidade de reparar sinistros ou outros danos de carácter extraordinario e urxente: realización.
23.3. Horas extraordinarias estruturais e as necesarias por ausencias imprevistas: realización sempre e cando non sexa posible a substitución por contratacións temporais previstas na lexislación vixente.
23.4. As horas extras aboaranse segundo a táboa salarial anexa, podendo compensarse a razón de 1 día de descanso por cada 5 horas extras realizadas.
23.5. As horas extras en sábado, domingo ou festivo aboaranse segundo a táboa salarial anexa, podendo compensarse a razón de 1 día de descanso por cada 4 horas realizadas.
En caso de ser chamado para a realización de horas extraordinarias, aboaranse un mínimo de 3 horas.
Mensualmente se pasará ao comité de empresa unha relación nominativa das horas extraordinarias realizadas.
Artigo 24º.-Axuda de comida.
En concepto de suplidos establécese, durante a vixencia deste convenio, unha axuda de comida segundo a táboa salarial anexa, por día traballado, para o persoal en xornada partida.
En caso de seguir realizando traballos despois da xornada laboral, aboarase este complemento. Non se aboará a axuda de comida cando:
-Sexa período de parada.
-Sexa sábado, domingo e festivo, se se aboa a hora de comida, como hora extra.
-Sexa día laboral, e se chame o persoal operario ao seu domicilio para realizar traballos extraordinarios.
Artigo 25º.-Axudas de custo.
O importe das axudas de custo, durante a vixencia deste convenio será segundo a táboa anexa.
Artigo 26º.-Pagamento de salarios.
Os salarios serán aboados nos tres primeiros días do mes, dispondo o traballador dunha hora de permiso para cobrar, sempre que o pagamento se realice por cheque ou transferencia bancaria.
Artigo 27º.-Organización do traballo.
Tendo en conta da obrigatoriedade da empresa de realizar todos os traballos establecidos nos contratos subscritos con Endesa para a limpeza industrial na central térmica, en particular os que merecen especial mención no artigo 22, e a adscrición do persoal afectado por este convenio a eles, convense na execución, aínda fóra da xornada normal de traballo.
A realización dos traballos fóra da xornada ordinaria de traballo farase con persoal voluntario dentro de cada categoría e especialidade, completando con traballadores de libre designación cando os voluntarios non foren suficientes.
Ambas as partes se comprometen a que, tanto dentro da voluntariedade como na designación, se rote entre todos os traballadores, salvando as diferencias propias de categoría e profesión.
A empresa, sen prexuízo da capacidade de organización que lle é propia, procurará rotar os traballadores por todos os postos de traballo propios da súa categoría.
Artigo 28º.-Traballos de superior categoría.
Todo traballador que realice traballos de superior categoría por espacio de catro meses consecutivos ou seis alternos nun período dun ano, consolidará a retribución económica ao dito posto.
Artigo 29º.-Promoción.
A empresa realizará cursos de formación e perfeccionamento do persoal, organizándoos a través dos representantes dos traballadores. Estes cursos, no caso de seren superados, servirán de mérito para valorar ascensos.
Independentemente do anterior, a empresa está obrigada a convocar prazas de ascenso, cando existan vacantes, mantendo unha relación porcentual entre as diferentes categorías. Acórdase crear unha comisión formada por dous representantes de cada unha das partes negociadoras do convenio para, conxuntamente, definir porcentaxes.
Artigo 30º.-Seguro colectivo.
A empresa subscribirá unha póliza de accidentes coa seguinte cobertura:
Por falecemento derivado de accidente laboral ou enfermidade profesional.
Por incapacidade permanente absoluta ou grande invalidez derivada de accidente laboral ou enfermidade profesional.
Os capitais asegurados serán os establecidos na táboa anexa.
A empresa, no prazo dun mes contado desde a sinatura deste convenio, actualizará as pólizas de referencia.
Artigo 31º.-Anticipos.
Todo traballador terá dereito a percibir anticipos á conta do traballo realizado, podendo chegar até o 90% do salario mensual devengado. Considéranse datas hábiles para a súa solicitude os días 15 a 20 de cada mes, debendo solicitarse con, ao menos, un día laborable de anticipación.
Artigo 32.1º.-Aboamento da incapacidade temporal por EC ou AT.
En caso de IT por enfermidade común, a empresa complementará as prestacións até o 100%, a partir do 8º día, dos seguintes conceptos: salario base, antigüidade, complemento de actividade, complemento de central, pagas extraordinarias e de participación en beneficios.
O complemento producirá efectos sempre que as ausencias por IT non superen o 3%, en caso contrario o complemento aplicarase a partir do 15º día de baixa.
No suposto de baixa por accidente de traballo ou enfermidade profesional, darase o mesmo tratamento desde o primeiro día, pero respectando, en todo caso, as condicións máis favorables economicamente, se a achega da S.S. supera a garantía anterior. Este mesmo criterio se aplicará nos casos de baixa con hospitalización, mentres permaneza internado.
Artigo 32.2º.-Incapacidade permanente.
O persoal que cause baixa na empresa por incapacidade permanente, total ou absoluta, será substituído por outro traballador co mesmo carácter.
Artigo 33º.-Roupa de traballo.
A empresa facilitará a todos os traballadores desde o primeiro día de traballo, os artigos de protección e hixiene necesarias. Estes artigos daránselle igualmente ao persoal que estea de baixa por enfermidade ou accidente. A cada traballador entregaráselle:
1 chaqueta de auga acolchada.
2 fundas.
1 traxe de faena.
2 toallas de baño.
12 pastillas de xabón Heno de Pravia de 125 gramos.
1 par de zapatos de seguranza de coiro, cada seis meses.
1 camisa de verán.
Entregaráselle unha a cada traballador que realice unha caldeira completa.
Artigo 34º.-Xubilación.
Establécese a idade de 65 anos como xubilación obrigatoria. O persoal que se xubile coa citada idade será substituído por outro traballador contratado con carácter estable.
No relativo á xubilación aos 64 anos observarase o establecido na lexislación vixente, sendo compensada segundo a táboa anexa.
Establécese un premio por xubilación anticipada para os traballadores cunha antigüidade mínima de sete anos que decidan xubilarse voluntariamente de acordo coa táboa anexa, sempre que a xubilación supoña a amortización do posto de traballo.
Artigo 35º.-Préstamos reintegrables.
O persoal fixo poderá solicitar da empresa a concesión de préstamos reintegrables.
Estes préstamos terán como finalidade axudar os traballadores nos supostos de gastos imprevistos ou extraordinarios e para tal efecto dotarase un fondo social segundo a táboa anexa.
Elaboraranse os criterios para a concesión destes, que terán un límite segundo a táboa anexa por traballador.
Quedará a criterio da empresa a concesión ou non dos préstamos, así como o prazo de amortización, que non poderá superar os dous anos.
Artigo 36º.-Garantías sindicais.
Os membros do comité de empresa disporán da reserva de horas mensuais que establezan as leis para o desenvolvemento das súas funcións de representación.
As horas poderán acumularse nun ou en varios membros do comité, non computándose dentro do crédito horario as investidas na negociación do convenio ou por petición da empresa.
Artigo 37º.-Cota sindical.
A empresa, por petición dos traballadores afiliados a unha central sindical, descontará en nómina o importe da cota mensual de afiliación, que será posta ao dispor das centrais por esta. A solicitude será por escrito e permanecerá vixente en canto non se comunique o contrario.
Artigo 38º.-Asembleas.
Os traballadores disporán dun máximo de 5 horas ao ano para asembleas, dúas das cales non poderán coincidir en ningún caso en xoves ou venres.
Artigo 39º.-Emprego.
En canto se manteña a actual carga de traballo derivada da relación contractual con Endesa para a limpeza industrial da central térmica, garantirase ad personam o emprego ao persoal procedente de FCC, durante a vixencia deste convenio.
En todo caso, a empresa comprométese a empregar os mecanismos establecidos no Decreto lexislativo 1 de 24-3-1995, polo que se aproba o texto refundido da Lei do Estatuto dos traballadores.
Artigo 40º.-Revisión salarial.
O incremento pactado para o ano de vixencia deste convenio será do IPC previsto para o ano 2004 máis 1 punto.
Páctase unha cláusula de revisión salarial que será de aplicación sobre a táboa salarial vixente ao 31 de decembro de 2003, e que consistirá na diferenza entre o IPC real do ano 2004 e o IPC previsto dese ano. A revisión terá efectos retroactivos a 1 de xaneiro de 2004.
Artigo 41º.-Seguranza e hixiene.
En materia de prevención de riscos e saúde laboral observarase o disposto na lexislación vixente.
Artigo 42º.-Condicións máis beneficiosas.
Os traballadores que, con anterioridade a este convenio, estiveren a desfrutar de mellores condicións, consideradas no seu conxunto en cómputo anual, que as aquí pactadas, conservaranas.
Cláusulas adicionais
Primeira.-Para o non previsto neste convenio, observarase o disposto no convenio colectivo de limpeza de edificios e locais da Coruña.
Segunda.-Os atrasos que deriven da aplicación deste convenio serán satisfeitos como máximo coa nómina do mes de abril.
Terceira.-No suposto de negociarse e que se chegue a asinar un convenio colectivo das empresas auxiliares de Endesa das Pontes de García Rodríguez, no cal participe na comisión negociadora a parte empresarial de UTE Maessa-Lainsa, producirase a adhesión a el, sempre que así o decida a asemblea de traballadores deste centro de traballo, respectándose as condicións máis beneficiosas que a xuízo dos traballadores existan no actual convenio.
Beneficios sociais ano 2004
Xubilación anticipada
Aos 60 anos
4.076,59
Aos 61 anos
3.668,93
Aos 62 anos
3.262,94
Aos 63 anos
2.853,62
Aos 64 anos
2.445,94
Préstamos reintegrables
Fondo
18.915,24
Importe
1.200
Axudas de custo
Axuda de custo completa
40,40
Xantar + cea
24,24
Xantar ou cea
13,63
Seguro de accidentes
Falecemento
28.450,79
Invalidez permanente
32.515,20
Táboa salarial ano 2004
Conceptos
Capataz
Xefe de
equipo
Oficial
primeira
Oficial
segunda
Peón
especial
Peón
ordinario
Salario base
25,15
24,13
24,13
23,30
22,45
21,59
Compl. de actividade
11,42
11,42
11,42
11,42
11,17
11,17
Compl. distancia-transporte
6,42
6,42
6,42
6,42
6,42
6,42
Compl. de central
3,52
3,52
3,52
3,52
3,52
Compl. de instrumentación
3,80
3,80
3,80
3,80
3,80
Pagas extras
734,63
734,63
734,63
734,63
734,63
Paga de beneficios
734,63
734,63
734,63
734,63
734,63
Retén fin de semana
26,46
26,46
26,46
26,46
26,46
Compl. de nocturnidade
7,10
7,10
7,10
7,10
7,10
Compl. tóxico, penoso
e perigoso
13,55
13,55
13,55
13,55
13,55
Compl. pistola presión
3,80
3,80
3,80
3,80
3,80
Compl. varredora
2,39
2,39
Conceptos
Capataz
Xefe de
equipo
Oficial
primeira
Oficial
segunda
Peón
especial
Peón
ordinario
Compl. trituración, art. 21
1,59
1,59
1,59
1,59
1,59
Compl. especial planta 6
2,45
2,45
2,45
2,45
2,45
Prima caldeira completa
508,05
508,05
508,05
508,05
508,05
Prima chemineas
59,30
59,30
59,30
59,30
59,30
Prima manta e
alimentadores
20,32
20,32
20,32
20,32
20,32
Prima traballos art. 22.4º
52,17
52,17
52,17
52,17
52,17
Prima precipitadores
78,16
78,16
78,16
78,16
78,16
Axuda de comida
6,60
6,60
6,60
6,60
6,60
Hora extra normal
9,18
9,18
9,18
9,18
9,18
Hora extra festiva
11,46
11,46
11,46
11,46
11,46
CONSELLERÍA DE FAMILIA,
XUVENTUDE, DEPORTE
E VOLUNTARIADO
© Xunta de Galicia. Información mantida e publicada na internet pola Xunta de Galicia
Oficina de Rexistro Único e Información
|
Suxestións e queixas
|
Aviso legal
|
Atendémolo/a
Subir
var myForm=document.getElementById('formulario');
Xunta de Galicia. Información mantida e publicada na internet pola Xunta de Galicia
Atención á cidadanía
|
Accesibilidade
|
Aviso legal
|
Mapa do portal
|
RSS
Xunta de Galicia. Información mantida e publicada na internet pola Xunta de Galicia
Atención á cidadanía
Accesibilidade
Aviso legal
Mapa do portal
RSS
$('a[data-toggle="tab"]').on('hidden.bs.tab', function (e) {
            $(this).css("display", "block");
        })